钦定古今图书集成/明伦汇编/宫闱典/第084卷 > 清河公主 下嫁夏侯楙
## 钦定古今图书集成/明伦汇编/宫闱典/第084卷 > 清河公主 下嫁夏侯楙

按《魏志夏侯惇传》：“惇子楙，自封列侯。初，太祖以女妻
楙，即清河公主也。楙历位侍中尚书，安西镇东将军，
假节。”〈注〉《魏略》曰：“楙字子林，惇中子也。文帝少与楙亲，
及即位，以为安西将军，持节承夏侯渊处，都督关中。
楙性无武略，而好治生。至太和二年，明帝西征，人有
白楙者，遂召还为尚书。楙在西时，多畜伎妾，公主由
此与楙不和。其后群弟不遵礼度，楙数切责，弟惧见
治，乃共构楙以诽谤。公主奏之，有诏收楙。帝意欲杀
之，以问”长水校尉京兆段默。默以为此必清河公主
与楙不睦，出于谮构，冀不推实耳。且伏波与先帝有
定天下之功，宜加三思。帝意解，曰：“吾亦以为然。”乃发
诏推问，为公主作表者，果其群弟子臧子江所构也。